DECIZIA COMISIEI
din 12 februarie 2007
de modificare a Deciziei 2004/432/CE de aprobare a planurilor de monitorizare a reziduurilor, prezentate de țările terțe în conformitate cu Directiva 96/23/CE a Consiliului
[notificată cu numărul C(2007) 403]
(Text cu relevanță pentru SEE)
(2007/115/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 96/23/CE a Consiliului din 29 aprilie 1996 privind măsurile de control care se aplică anumitor substanțe și reziduurilor acestora existente în animalele vii și în produsele obținute de la acestea și de abrogare a Directivelor 85/358/CEE și 86/469/CEE și a Deciziilor 89/187/CEE și 91/664/CEE (1), în special articolul 29 alineatul (1) paragraful al patrulea și articolul 29 alineatul (2),
întrucât:
(1)
Directiva 96/23/CE stabilește măsurile de control pentru substanțele și grupele de reziduuri prevăzute în anexa I la directiva menționată. În temeiul Directivei 96/23/CE, înscrierea și menținerea pe listele cu țările terțe, prevăzute de legislația comunitară, din care statele membre sunt autorizate să importe animale și produse primare de origine animală reglementate de această directivă sunt condiționate de prezentarea, de către țările terțe implicate, a unui plan în care să se precizeze garanțiile oferite de acestea în ceea ce privește monitorizarea grupelor de reziduuri și substanțe menționate de această directivă.
(2)
Decizia 2004/432/CE a Comisiei din 29 aprilie 2004 de aprobare a planurilor de monitorizare a reziduurilor, prezentate de țările terțe în conformitate cu Directiva 96/23/CE a Consiliului (2), enumeră statele terțe care au prezentat un plan de monitorizarea a reziduurilor, care prevede garanțiile pe care acestea le oferă în conformitate cu cerințele directivei menționate anterior.
(3)
Anumite țări terțe au prezentat Comisiei planuri de monitorizare a reziduurilor privind animalele și produsele de origine animală care nu sunt menționate în cadrul Deciziei 2004/432/CE. Evaluarea acestor planuri și informațiile suplimentare solicitate de Comisie oferă garanții suficiente în ceea ce privește monitorizarea reziduurilor din aceste țări terțe pentru animalele și produsele vizate. Prin urmare, animalele și produsele de origine animală în cauză trebuie incluse pe lista pentru aceste țări terțe din decizia menționată anterior.
(4)
Anumite țări terțe au solicitat din proprie inițiativă să nu fie incluse pe lista din cadrul Deciziei 2004/432/CE în ceea ce privește anumite categorii de animale și produse de origine animală. Prin urmare, înscrierile privind animalele și produsele de origine animală în cauză trebuie eliminate de pe lista pentru aceste țări terțe.
(5)
Anumite țări terțe care sunt în prezent menționate pentru anumite animale și produse de origine animală în temeiul Deciziei 2004/432/CE nu au prezentat Comisiei garanțiile solicitate pentru câteva dintre aceste animale și produse de origine animală. În absența unor astfel de garanții, înscrierile privind animalele și produsele de origine animală în cauză trebuie eliminate de pe lista pentru aceste țări terțe. Țările terțe în cauză au fost informate cu privire la acest aspect.
(6)
De asemenea, anumite țări terțe sunt enumerate în anexa la Decizia 2004/432/CE pentru bovine, ovine/caprine, porcine și ecvidee cu mențiunea restrictivă „numai pentru intestine”. Mențiunea restrictivă a fost introdusă în această anexă ca informație privind țările terțe din care este permis importul de intestine. Cu toate acestea, aceste țări terțe nu trebuie să prezinte spre aprobare un plan privind reziduurile de intestine, deoarece pentru aceste produse nu se consideră necesar un plan de monitorizare a reziduurilor. În consecință, din motive de claritate a legislației comunitare, înscrierile cu mențiunea restrictivă „numai pentru intestine” trebuie eliminate de pe lista din cadrul anexei la Decizia 2004/432/CE, fără a aduce atingere importurilor acestor produse.
(7)
Responsabilitatea de a evalua planurile de control al reziduurilor pentru toate categoriile de animale și produse de origine animală din Norvegia revine Autorității de supraveghere AELS. Prin urmare, înscrierile pentru această țară trebuie eliminate de pe lista din cadrul anexei la Decizia 2004/432/CE.
(8)
Uniunea statală a Serbiei și Muntenegrului s-a dizolvat. Prin urmare, nota de subsol care face referire la această denumire trebuie eliminată de pe lista din cadrul anexei menționate anterior.
(9)
Prin urmare, Decizia 2004/432/CE trebuie modificată în consecință.
(10)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa la Decizia 2004/432/CE se înlocuiește cu textul din anexa la prezenta decizie.
Articolul 2
Prezenta decizie se aplică începând cu a șaptea zi de la data publicării în Jurnalul Oficial al Uniunii Europene.
Articolul 3
Prezenta decizie se adresează statelor membre.
Adoptată la Bruxelles, 12 februarie 2007.